  Майя Бывальцева 28-тӥ оштолэзе 11 часысен Ува ёросысь Петровской (Петропавлово) гуртысь клубын «Меми дор сяськаос» ёроскуспо семинар ортчоз. Отын инкуазез но удмурт кылэз утён ужпумъёс ӝутэмын луозы. Иворъёсъя «Удмуртия» агентстволы со сярысь вераз «Удмурт нылкышно кенеш» огазеяськонлэн тӧроез Надежда Степанова. «Нырысьсэ кутскиськом экологической проект. Удмуртъёс котьку но огкыл шедьто вал инкуазен. Идеологиез сыӵе — вунэтоно ӧвӧл со сямъёсмес, йылолъёсмес. <…> Кылэз но азинтӥсь ӵектос. Малы ке шуоно вань ужрадъёс луозы удмурт кылын. Тани семинаре ӧтимы профессормес Виктор Васильевич Туганаевез, со «Удмурт калык — инкуазез гажась калык» темая лекция лыдӟоз. Со, но шуэ, экологияя, пе, вераськисько но — удмурт кылын секытгес, отын валатонъёс, маръёс. Вот асьмеос удмурт кылын вераськыны быгатыны кулэ котьма сярысь», — пусйиз Надежда Степанова. Петровскойысь школаын удмурт кылэз уг ке но дышето, пиналъёс юри та нуналлы Михаил Покчи-Петровлэн «Италмас» поэмаысьтыз люкетэзъя возьматон дасязы. Со семинарез усьтон луоз. Собере пусъем темая ивортонъёсын тодматыны кутскозы, соос пӧлын — «Сяська но сяська буёл нимъёс - удмурт кылын», «Удмурт нылкышно кенеш: утёмы кылмес но инкуазез» но мукет. «Удмурт нылкышно кенеш» огазеяськонлэн Ува ёросысь ёзэтэзлэн кивалтӥсез Валентина Яковлева сяська будэтон ужен выре. Солэн малпамезъя, мемилэн сяськаез — со герань. Нылкышно ачиз но туж трос гераньёс будэтэ, соосты но мукет сяськаосты учкыны луоз семинар улсын радъям адӟытон-вузкаронын. Семинар радъяське «Удмурт нылкышно кенеш» огазеяськонлэн Ува ёросысь ёзэтэзлэн кичӧлтэмезъя «Меми дор сяськаос» фестиваль улсын. Ужрадэ пыриськозы биологи тодосъя доктор, профессор Виктор Туганаев, элькунысь «Удмурт нылкышно кенешлэн» правлениезлэн ёзчиосыз, Сюмси, Ува, Вавож, Сьӧлта, Можга ёросъёслэн делегациоссы. Надежда Степановалэн верамезъя, «Меми дор сяськаос» фестиваль улсын семинаръёс сяна, интернет-конкурс но ортчытыны чакламын. Тегъёс: Ува Удмуртия инкуазь удмурткыл Удмуртнылкышнокенеш  